(Návrh)

NARIADENIE VLÁDY 
Slovenskej republiky 

z ... 2014, 

ktorým sa mení a dopĺňa nariadenie vlády Slovenskej republiky č. 87/1995 Z. z.,
ktorým sa vykonávajú niektoré ustanovenia Občianskeho zákonníka 
v znení neskorších predpisov

Vláda Slovenskej republiky na vykonanie § 434 ods. 1, § 449 ods. 2, § 517 ods. 2, § 53b ods. 1 a § 687 ods. 2 Občianskeho zákonníka nariaďuje:

Čl. I

Nariadenie vlády Slovenskej republiky č. 87/1995 Z. z., ktorým sa vykonávajú niektoré ustanovenia Občianskeho zákonníka v znení nariadenia vlády Slovenskej republiky 
č. 586/2008 Z. z., nariadenia vlády Slovenskej republiky č. 281/2010 Z. z. a nariadenia vlády Slovenskej republiky č. 20/2013 Z. z. sa mení a dopĺňa takto:

1. V úvodnej vete sa slová „§ 434 ods. 1“ nahrádzajú slovami „§ 53 ods. 6, § 53c, § 434 ods. 1“.

2. § 1 vrátane nadpisu znie:

„§ 1
Odplata, ktorú možno od spotrebiteľa požadovať 
pri poskytnutí peňažných prostriedkov
(k § 53 ods. 6)

(1) Odplatu pri poskytnutí peňažných prostriedkov spotrebiteľovi tvoria úrok, poplatky a akékoľvek iné odplatné plnenia alebo iné náklady, ktoré sú dohodnuté pri podpise spotrebiteľskej zmluvy, a ktoré sú spojené s poskytnutím peňažných prostriedkov alebo vyžadované pri poskytnutí peňažných prostriedkov. Pri výpočte odplaty sa vychádza z predpokladu, že spotrebiteľská zmluva zostane platná dohodnutý čas a že dodávateľ a spotrebiteľ si budú plniť svoje povinnosti za podmienok a v lehotách dohodnutých v spotrebiteľskej zmluve.

(2) Odplata sa vyjadruje v percentách zo sumy zmluvne dohodnutých peňažných prostriedkov za rok a vypočíta sa ako súčet plnení podľa odseku 3 za rok. 

(3) Odplatu tvoria plnenia, ktoré sú súčasťou odplaty podľa odseku 1, vyjadrené v:
a) percentách zo sumy zmluvne dohodnutých peňažných prostriedkov tak, že 
1. opakujúce  plnenie v percentách za iné obdobie ako jeden rok sa prepočíta na obdobie  jedného roka,
2. jednorazové plnenie v percentách sa považuje za plnenie za rok,
3. opakujúce plnenie v percentách za rok sa považuje za plnenie za rok,

b) peniazoch prepočítavané na percentá zo sumy zmluvne dohodnutých peňažných prostriedkov za rok tak, že
1. opakujúce plnenie v peniazoch za iné obdobie ako jeden rok sa prepočíta na obdobie jedného roka, vydelí sa výškou zmluvne dohodnutých peňažných prostriedkov a vynásobí sa číslom 100,
2. jednorazové plnenie v peniazoch sa vydelí sumou zmluvne dohodnutých peňažných prostriedkov a vynásobí sa číslom 100,
3. opakujúce plnenie v peniazoch za rok sa považuje za plnenie za rok,

c) percentách z inej sumy ako je suma zmluvne dohodnutých peňažných prostriedkov tak, že
1. opakujúce  plnenie v percentách za iné obdobie ako jeden rok sa prepočíta na obdobie  jedného roka a vynásobí sa podielom sumy, z ktorej sa vypočítava plnenie a sumy zmluvne dohodnutých peňažných prostriedkov,
2. jednorazové plnenie v percentách sa vynásobí podielom sumy, z ktorej sa vypočítava plnenie a sumy zmluvne dohodnutých peňažných prostriedkov,
3. opakujúce plnenie v percentách za rok sa považuje za plnenie za rok.

(4) Na účely stanovenia najvyššej prípustnej výšky odplaty podľa § 1a sa použije priemerná hodnota ročnej percentuálnej miery nákladov bánk a pobočiek zahraničných bánk pre jednotlivé typy novoposkytnutých spotrebiteľských úverov za kalendárny štvrťrok predchádzajúci uzavretiu spotrebiteľskej zmluvy, ktorá je zverejňovaná podľa osobitného predpisu.2a)“.

3. Za § 1sa vkladajú § 1a až 1c, ktoré vrátane nadpisov znejú:

„§ 1a
Najvyššia prípustná výška odplaty

(1) Ak odseky 2 a 3 neustanovujú inak, odplata pri poskytnutí peňažných prostriedkov spotrebiteľovi nesmie prevýšiť dvojnásobok priemernej ročnej percentuálnej miery nákladov podľa § 1 ods. 4 pri obdobnom úvere alebo pôžičke ročne. Na účely tohto nariadenia sa obdobným úverom rozumie obdobný produkt, ktorý je svojou povahou najbližší forme poskytnutia peňažných prostriedkov spotrebiteľovi podľa predchádzajúcej vety. 

(2) Ak ide o poskytnutie peňažných prostriedkov na obdobie kratšie ako tri mesiace alebo o poskytnutie peňažných prostriedkov, ktorých výška nepresiahne 100 eur, je najvyššia prípustná výška odplaty zo sumy zmluvne dohodnutých peňažných prostriedkov 30 % ročne.

(3) Ak ide o poskytnutie peňažných prostriedkov spotrebiteľovi na nájom a kúpu veci, ktorú spotrebiteľ užíva s právom jej kúpy po uplynutí dojednaného času užívania (lízing) a súčasťou odplaty je aj havarijné poistenie, je najvyššia prípustná výška odplaty 2,5 násobok priemernej ročnej percentuálnej miery nákladov podľa § 1 ods. 4 ročne.

(4) Najvyššia prípustná výška odplaty sa posudzuje podľa pravidiel uvedených v odsekoch 1 až 3 ku dňu uzavretia zmluvy o poskytnutí peňažných prostriedkov spotrebiteľovi.

(5) Sumy alebo percentá sa zaokrúhľujú na dve desatinné miesta nahor.

§ 1b
Veľkosť písma zmluvných podmienok v spotrebiteľskej zmluve
a súvisiacich dokumentoch
(k § 53c)

	Ustanovenia spotrebiteľskej zmluvy, ako aj ustanovenia obsiahnuté vo všeobecných obchodných podmienkach alebo v akýchkoľvek iných zmluvných dokumentoch súvisiacich so spotrebiteľskou zmluvou musí dodávateľ uviesť písmom, ktorého výška je najmenej 1,9 mm.

§ 1c
Zodpovednosť za škodu spôsobenú na vnesených alebo odložených veciach 
(k § 434 ods. 1)

Za klenoty, peniaze a iné cennosti sa zodpovedá do výšky 332 eura.“.

4. Za § 10c sa vkladá § 10d, ktorý vrátane nadpisu znie:

„§ 10d
Prechodné ustanovenie k úprave
účinnej od 1. júna 2014

(1)	Ak záväzkový vzťah vznikol pred 1. júnom 2014, odplata za poskytnutie peňažných prostriedkov spotrebiteľovi sa riadi podľa predpisov účinných do 1. júna 2014.

(2)	Ak dôjde k poskytnutiu peňažných prostriedkov spotrebiteľovi v období po 
31. máji 2014 a pred 1. augustom 2014, odplatou sa na účely tohto nariadenia rozumie odplata obvykle požadovaná bankami a pobočkami zahraničných bánk  podľa § 1 ods. 1 až 3 za úvery alebo pôžičky v čase uzavretia zmluvy a za najvyššiu prípustnú výšku odplaty sa považuje odplata, ktorá nesmie prevýšiť dvojnásobok úrokových mier úverov pre domácnosti zverejňovaných na webovom sídle Národnej banky Slovenska ako súčasť úrokovej štatistiky za prvý mesiac kalendárneho štvrťroka predchádzajúceho uzavretiu spotrebiteľskej zmluvy; úverom alebo pôžičkou sa rozumie aj obdobný produkt, ktorý je svojou povahou najbližší forme poskytnutia peňažných prostriedkov spotrebiteľovi.

(3)	Ak záväzkový vzťah vznikol pred 1. júnom 2014 alebo vznikne pred 
1. januárom 2015, písmo ustanovení spotrebiteľskej zmluvy, ako aj ustanovení obsiahnutých vo všeobecných obchodných podmienkach alebo v akýchkoľvek iných zmluvných dokumentoch súvisiacich so spotrebiteľskou zmluvou sa riadi podľa predpisov účinných 
do 1. júna 2014.“.

Čl. II

Toto nariadenie nadobúda účinnosť 1. júna 2014 okrem čl. I § 1 ods. 4 v druhom bode a § 1a v treťom bode, ktoré nadobúdajú účinnosť 1. augusta 2014 a § 1b v treťom bode, ktorý nadobúda účinnosť 1. januára 2015.